บลจ.กสิกรมองดอกเบี้ยลงชวนล็อกผลตอบแทน
บลจ.กสิกรไทย คาดเงินเฟ้อชะลอตัวและดอกเบี้ยแนวโน้มลดลง ชวนล็อกผลตอบแทนกองทุนตราสารหนี้ 6 เดือน จ่าย  3.55% ต่อปี
30 ต.ค. 2565

บลจ.กสิกรไทย คาดเงินเฟ้อชะลอตัวและดอกเบี้ยแนวโน้มลดลง ชวนล็อกผลตอบแทนกองทุนตราสารหนี้ 6 เดือน จ่าย  3.55% ต่อปี
นายประเสริฐ  ขนบธรรมชัย  รองกรรมการผู้จัดการ บริษัทหลักทรัพย์จัดการกองทุน (บลจ.) กสิกรไทย เปิดเผยว่า บลจ.กสิกรไทยคาดว่าภาวะเงินเฟ้อที่มีแนวโน้มชะลอตัวลงและอัตราดอกเบี้ยนโยบายที่คาดว่าจะปรับตัวลดลงจากปัจจุบันที่ 3.50% ลงมา 0.25% - 0.50% ภายในไตรมาสแรกของปี 2555 และน่าจะทรงตัวในระดับดังกล่าวไปตลอดปี ซึ่งขณะนี้ ตลาดตราสารหนี้ก็สะท้อนอัตราดอกเบี้ยที่มีแนวโน้มว่าจะลดลงไปแล้วประมาณ 0.25% 
บลจ. กสิกรไทย จึงแนะนำให้ลงทุนในกองทุนตราสารหนี้ที่มีอายุประมาณ 6 เดือน ถึง 1 ปี เพื่อล็อกโอกาสรับผลตอบแทนล่วงหน้า โดย ระหว่างวันที่ 22 – 28 พ.ย.2554  จะเสนอขายกองทุนเปิดเค ตราสารหนี้ 6 เดือน เอเอฟ (KFI6MAF) อายุประมาณ 6 เดือน มูลค่าโครงการ 10,000 ล้านบาท  ประมาณการผลตอบแทนสุทธิ 3.55% ต่อปี
กองทุนจะลงทุนในตราสารหนี้ระยะสั้นของสถาบันการเงินในต่างประเทศ ได้แก่ ตราสารหนี้ระยะสั้นของ ICBC Asia สาขาฮ่องกง เงินฝาก Emirates NBD Bank และ Union National Bank ในสหรัฐอาหรับเอมิเรตส์   รวมถึงพันธบัตรรัฐบาลไทยและตั๋วแลกเงินบริษัทบัตรกรุงไทย และป้องกันความเสี่ยงจากอัตราแลกเปลี่ยน
อย่างไรก็ตาม จะยังคงทางเลือกสำหรับการลงทุนระยะสั้นไว้สำหรับผู้ลงทุนด้วยกองทุนเปิดเค คุ้มครองเงินต้นตราสารหนี้ไทย 3 เดือน เอ็ม (KPPTF3MM) มูลค่าโครงการ 5,000 ล้านบาท โอกาสรับผลตอบแทนหลังหักค่าใช้จ่ายกองทุนที่ 3.00% ต่อปี โดยมุ่งลงทุนในพันธบัตรรัฐบาลไทยหรือพันธบัตรธนาคารแห่งประเทศไทยเท่านั้น